               EURÓPSKA KOMISIA
            V Bruseli28. 9. 2020
            COM(2020) 626 final
            2020/0282(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v rámci Dohovoru o zachovaní lososov v severnom Atlantickom oceáne, pokiaľ ide o žiadosť o pristúpenie k tomuto dohovoru, ktorú predložilo Spojené kráľovstvo, a o zrušení rozhodnutia (EÚ) 2019/937

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Európskej únie v rámci orgánu zriadeného Dohovorom o zachovaní lososov v severnom Atlantickom oceáne
                  1
                (ďalej len „dohovor NASCO“) k pristúpeniu Spojeného kráľovstva Veľkej Británie a Severného Írska (ďalej len „Spojené kráľovstvo“) k tomuto dohovoru vo vlastnom mene počas prechodného obdobia.

               2.Kontext návrhu

               Spojené kráľovstvo 29. marca 2017 oznámilo Európskej rade svoj úmysel vystúpiť z Európskej únie podľa článku 50 Zmluvy o Európskej únii.

               Únia a Spojené kráľovstvo sa podľa článku 50 Zmluvy o Európskej únii dohodli na dohode o vystúpení. Dohoda o vystúpení
                  2
                nadobudla platnosť 1. februára 2020, potom ako bola schválená 17. októbra 2019 spolu s politickým vyhlásením, ktorým sa stanovuje rámec budúceho partnerstva medzi EÚ a Spojeným kráľovstvom.

               V článku 127 ods. 1 dohody o vystúpení sa stanovuje obdobie, počas ktorého sa na Spojené kráľovstvo a v Spojenom kráľovstve bude naďalej uplatňovať právo Únie (ďalej len „prechodné obdobie“). Prechodné obdobie sa končí 31. decembra 2020. V článku 129 ods. 1 dohody o vystúpení sa stanovuje, že počas prechodného obdobia je Spojené kráľovstvo viazané povinnosťami vyplývajúcimi z medzinárodných dohôd uzavretých Úniou, členskými štátmi konajúcimi v jej mene alebo Úniou a jej členskými štátmi konajúcimi spoločne. V článku 129 ods. 3 dohody o vystúpení sa stanovuje, že Spojené kráľovstvo sa počas prechodného obdobia v súlade so zásadou lojálnej spolupráce musí zdržať akéhokoľvek konania alebo iniciatívy, ktoré by pravdepodobne poškodili záujmy Únie, najmä v rámci akejkoľvek medzinárodnej organizácie, agentúry, konferencie alebo fóra, ktorého je Spojené kráľovstvo samostatnou zmluvnou stranou.

               Únia informovala svojich medzinárodných partnerov o osobitných opatreniach stanovených v dohode o vystúpení. V dohode sa uvádza, že počas prechodného obdobia sa Spojené kráľovstvo bude na účely medzinárodných dohôd uzavretých Úniou považovať za členský štát.

               Dohovor NASCO sa v súčasnosti uplatňuje na Spojené kráľovstvo preto, že Únia je zmluvnou stranou tohto dohovoru. Toto uplatňovanie sa skončí v deň, keď sa na Spojené kráľovstvo prestane uplatňovať dohovor NASCO ako na členský štát Únie.

               Základným cieľom dohovoru NASCO je „prispievať prostredníctvom konzultácií a spolupráce k ochrane, obnove, zlepšovaniu stavu a účelnému riadeniu populácií lososa, pričom sa zohľadňujú najlepšie dostupné vedecké dôkazy“. Dohovor NASCO nadobudol platnosť 1. októbra 1983. Rada Európskej únie je depozitárom dohovoru NASCO.

               Spojené kráľovstvo listom z 28. februára 2019 predložilo predsedovi rady NASCO žiadosť o schválenie jeho pristúpenia k dohovoru NASCO. Sekretariát NASCO 11. marca 2019 túto skutočnosť oznámil všetkým stranám dohovoru vrátane Európskej komisie. V súlade s článkom 17 dohovoru NASCO je predchádzajúce schválenie radou NASCO potrebné na to, aby sa pristúpenie Spojeného kráľovstva považovalo za platné.

               Spojené kráľovstvo objasnilo, že svoju žiadosť predložilo ako súčasť krízového plánovania v prípade vystúpenia bez dohody. Vo svojej žiadosti uvádza, že „ak sa dohoda o vystúpení podpíše, ratifikuje a schváli [...], Spojené kráľovstvo neuloží svoju listinu o pristúpení s cieľom stať sa členom organizácie NASCO samostatne s účinnosťou od okamihu jeho vystúpenia z Európskej únie.“

               Rada prijala 27. mája 2019 rozhodnutie (EÚ) 2019/937
                  3
                o pozícii, ktorá sa má v mene Európskej únie zaujať v rámci dohovoru NASCO, pokiaľ ide o žiadosť o pristúpenie k tomuto dohovoru, ktorú predložilo Spojené kráľovstvo. Toto rozhodnutie bolo v prospech pristúpenia Spojeného kráľovstva k dohovoru NASCO, ale súhlas sa mal udeliť od chvíle, keď sa na Spojené kráľovstvo prestane uplatňovať právo Únie.

               V súlade s článkom 129 ods. 4 dohody o vystúpení môže Spojené kráľovstvo počas prechodného obdobia rokovať o medzinárodných dohodách, ako aj podpisovať a ratifikovať medzinárodné dohody, ktoré uzatvára samostatne v oblastiach výlučnej právomoci Únie, za predpokladu, že tieto dohody nenadobudnú platnosť ani sa nebudú vykonávať počas prechodného obdobia, pokiaľ to Únia nepovolí. Podmienky a postup udeľovania takýchto povolení sa stanovujú v rozhodnutí Rady 2020/135
                  4
               .

               Listom z 3. apríla 2020 Spojené kráľovstvo oznámilo Európskej komisii svoj zámer vyjadriť súhlas s tým, že bude počas prechodného obdobia samostatne viazané dohovorom NASCO.

               Sekretariát dostal 9. júla 2020 e-mail od Rady Európskej únie (depozitár dohovoru NASCO), v ktorom je pripojená žiadosť Spojeného kráľovstva o pristúpenie k dohovoru NASCO, a list predsedovi NASCO. Tento dokument bol rozoslaný 24. júla 2020. V liste predsedovi sa uvádza, že „Spojené kráľovstvo má v úmysle pristúpiť k dohovoru spôsobom, ktorý je v súlade s jeho záväzkami vyplývajúcimi z dohody o vystúpení...“.

               Vykonávacím rozhodnutím Rady XXX
                  5
                sa Spojenému kráľovstvu povoľuje vyjadriť jeho súhlas s tým, že bude samostatne viazané dohovorom NASCO, keďže sú splnené podmienky stanovené v článku 3 ods. 1 rozhodnutia (EÚ) 2020/135.

               2.1.Organizácia pre zachovanie lososov v severnom Atlantickom oceáne

               Organizácia pre zachovanie lososov v severnom Atlantickom oceáne je medzinárodná organizácia zriadená dohovorom NASCO. Bola založená priamym zohľadnením konkrétnych ustanovení o populáciách anadrómnych rýb stanovených v článku 66 Dohovoru Organizácie Spojených národov o morskom práve z 10. decembra 1982 (ďalej len „UNCLOS“)
                  6
               .

               Dohovor sa vzťahuje na populácie voľne žijúcich lososov, ktoré v rámci svojich migračných trás migrujú mimo oblastí, ktoré patria do rybolovnej právomoci pobrežných štátov Atlantického oceánu severne od 36° s. z. š.

               Organizácia NASCO je preto zodpovedná za reguláciu lovu voľne žijúcich lososov na mori v celom severnom Atlantiku. Zaoberá sa aj otázkami týkajúcimi sa ochrany populácií voľne žijúceho lososa. Organizácia NASCO v širšom kontexte a v snahe zaistiť prežitie voľne žijúceho lososa atlantického zvažuje aj ďalšie opatrenia uplatniteľné vo vodách, ktoré patria do právomoci zmluvných strán.

               Má právnu subjektivitu a vo svojich vzťahoch s inými medzinárodnými organizáciami a v pobrežných vodách zmluvných strán má právnu spôsobilosť, ktorá môže byť potrebná na výkon jej funkcií a na dosiahnutie jej cieľov.

               2.2.Organizácia NASCO

               NASCO pozostáva z rady, troch regionálnych komisií (Komisia pre Severnú Ameriku, Komisia pre severovýchodný Atlantik a Komisia pre západné Grónsko) a zo sekretariátu. Radu tvoria zástupcovia všetkých zmluvných strán dohovoru: Kanady, Dánska (pokiaľ ide o Faerské ostrovy a Grónsko), Európskej únie, Nórska, Ruskej federácie a Spojených štátov amerických. Francúzsko (pokiaľ ide o Saint Pierre a Miquelon) sa zúčastňuje na zasadnutiach NASCO ako pozorovateľ.

               Európska únia je zmluvnou stranou dohovoru NASCO, pretože jeho predmet úpravy patrí do rozsahu pôsobnosti spoločnej rybárskej politiky, v ktorej má Únia výlučnú právomoc. Na členské štáty sa dohovor NASCO vzťahuje podľa práva Únie.

               Európska únia je plnoprávnym členom Komisie pre severovýchodný Atlantik, ako aj Komisie pre západné Grónsko. V Komisii pre Severnú Ameriku má Európska únia právo predkladať návrhy regulačných opatrení o populáciách voľne žijúceho lososa s pôvodom vo vodách Únie a hlasovať o nich. Na účely posudzovania takýchto návrhov sa Únia považuje za člena tejto komisie.

               2.3.Pripravovaný akt organizácie NASCO

               K dohovoru NASCO môže so súhlasom rady NASCO pristúpiť každý štát, ktorý vykonáva rybolovnú právomoc v severnom Atlantickom oceáne alebo je štátom pôvodu populácií lososa.

               Spojené kráľovstvo listom z 28. februára 2019 predložilo predsedovi rady NASCO žiadosť o schválenie jeho pristúpenia k dohovoru NASCO. Sekretariát NASCO 11. marca 2019 túto žiadosť oznámil všetkým stranám dohovoru vrátane Európskej komisie. Podľa článku 17 dohovoru NASCO je predchádzajúce schválenie radou NASCO potrebné na to, aby sa pristúpenie Spojeného kráľovstva považovalo za platné.

               Rozhodnutia rady NASCO sa majú prijímať trojštvrtinovou väčšinou hlasov prítomných členov, pričom sa odovzdáva kladný alebo záporný hlas. Hlasovanie sa môže uskutočniť len vtedy, ak sú prítomné dve tretiny členov rady.

               Schvaľovacie listiny alebo listiny o pristúpení sa uložia u depozitára. V prípade každej strany, ktorá pristupuje k dohovoru NASCO, pristúpenie nadobúda platnosť v deň uloženia listiny o pristúpení po uložení potrebných ratifikačných listín, schvaľovacích listín alebo listín o pristúpení.

               3.Pozícia, ktorá sa má zaujať v mene Únie

               Účelom tohto rozhodnutia Rady je umožniť Komisii, aby v mene Únie schválila pristúpenie Spojeného kráľovstva k dohovoru NASCO.

               Základným cieľom spoločnej rybárskej politiky, ako sa uvádza v nariadení Európskeho parlamentu a Rady (EÚ) č. 1380/2013
                  7
               , je „zabezpečiť, aby rybolovné činnosti boli udržateľné z environmentálneho, hospodárskeho a sociálneho hľadiska, boli riadené spôsobom, ktorý je v súlade s cieľmi dosiahnutia hospodárskeho a sociálneho prínosu a prínosu v oblasti zamestnanosti a s cieľom obnovy a zachovania populácií rýb nad úrovňami, pri ktorých možno získať maximálny udržateľný výnos, a aby prispievali k dostupnosti dodávok potravín.“

               Je v záujme Únie, aby Spojené kráľovstvo spolupracovalo v oblasti riadenia populácií lososa v plnom súlade s ustanoveniami dohovoru UNCLOS a Dohody Organizácie Spojených národov o uplatňovaní Dohovoru Organizácie Spojených národov o morskom práve z 10. decembra 1982 o ochrane a využívaní transzonálnych populácií rýb a populácií rýb migrujúcich na veľké vzdialenosti zo 4. augusta 1995
                  8
                („dohoda UNFSA“) alebo akejkoľvek inej medzinárodnej dohody či normy medzinárodného práva.

               Podľa článku 66 dohovoru UNCLOS majú štáty, v riekach ktorých majú pôvod anadrómne druhy, hlavný záujem o tieto populácie a zodpovednosť za ne. Štát pôvodu populácií anadrómnych rýb musí zabezpečiť ich ochranu tak, že prijme primerané regulačné opatrenia týkajúce sa rybolovu vo všetkých vodách od vonkajších hraníc jeho výlučnej hospodárskej zóny smerom k pevnine. Ak populácie anadrómnych rýb migrujú do vôd alebo cez vody od vonkajších hraníc výhradnej hospodárskej zóny iného štátu, než je štát pôvodu, smerom k pevnine, tento iný štát musí spolupracovať so štátom pôvodu na účely ochrany a riadenia týchto populácií.

               Štát pôvodu populácií anadrómnych rýb a iné štáty, ktoré lovia tieto populácie, musia prijať opatrenia na vykonávanie článku 66 dohovoru UNCLOS. Takáto spolupráca sa môže dohodnúť v rámci regionálnych organizácií pre riadenie rybárstva.

               Spojené kráľovstvo ako štát pôvodu a štát vykonávajúci rybolovnú právomoc má v oblasti dohovoru NASCO legitímne záujmy, keďže vody patriace do výhradnej hospodárskej zóny Spojeného kráľovstva a priľahlé šíre more ležia v oblasti dohovoru NASCO.

               Pristúpenie Spojeného kráľovstva k dohovoru NASCO umožní Spojenému kráľovstvu spolupracovať na potrebných opatreniach na ochranu a riadenie lososov s náležitým ohľadom na práva, záujmy a povinnosti ostatných krajín a Európskej únie a zabezpečiť, aby sa rybolovné činnosti vykonávali bez toho, aby dochádzalo k neudržateľnému využívaniu populácií rýb.

               Vzhľadom na legitímne rybolovné záujmy Spojeného kráľovstva v oblasti dohovoru NASCO, na povinnosť Spojeného kráľovstva spolupracovať na opatreniach na riadenie rybolovu a na potrebu zabezpečiť záväzný charakter rozhodnutí organizácie NASCO po pristúpení Spojeného kráľovstva Komisia odporúča, aby sa žiadosť Spojeného kráľovstva schválila.

               Od okamihu, keď sa právo Únie prestane uplatňovať na Spojené kráľovstvo, sa navrhuje, aby bola Komisia oprávnená informovať predsedu rady NASCO o pozícii Únie v prospech pristúpenia Spojeného kráľovstva a odovzdať v tomto duchu svoj hlas v rade NASCO pri hlasovaní o členstve Spojeného kráľovstva.

               Je vhodné zrušiť rozhodnutie (EÚ) 2019/937, aby Únia mohla udeliť súhlas s pristúpením pred skončením prechodného obdobia.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  9
               .

               4.1.2.Uplatnenie na tento prípad

               K dohovoru NASCO môže so súhlasom rady NASCO pristúpiť každý štát, ktorý vykonáva rybolovnú právomoc v severnom Atlantickom oceáne alebo je štátom pôvodu populácií lososa.

               Rozhodnutia rady NASCO sa majú prijímať trojštvrtinovou väčšinou hlasov prítomných členov, pričom sa odovzdáva kladný alebo záporný hlas. Hlasovanie sa môže uskutočniť len vtedy, ak sú prítomné dve tretiny členov rady NASCO.

               Pristúpenie sa uskutoční na základe uloženia listiny o pristúpení u depozitára a účinnosť nadobudne odo dňa jej uloženia.

               Depozitár informuje všetkých signatárov a všetky pristupujúce strany o všetkých uložených listinách o schválení alebo pristúpení a oznámi signatárom dátum a strany, pre ktoré tento dohovor nadobúda platnosť.

               Pristúpenie Spojeného kráľovstva k dohovoru NASCO po tom, ako nadobudne účinnosť, bude záväzné podľa medzinárodného práva v súlade s článkom 17 ods. 3 dohovoru NASCO a bude môcť rozhodujúcim spôsobom ovplyvniť obsah právnych predpisov EÚ.

               Pripravovaným aktom sa nedopĺňa ani nemení inštitucionálny rámec dohovoru NASCO. Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak akt sleduje viacero cieľov alebo obsahuje viacero zložiek a ak jeden z uvedených cieľov alebo jednu z uvedených zložiek možno určiť ako hlavnú, zatiaľ čo ostatné ciele alebo ostatné zložky sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si žiada hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej rybárskej politiky.

               Hmotnoprávnym základom navrhovaného rozhodnutia je preto článok 43 ZFEÚ.

               4.3.Záver

               Právnym základom navrhovaného rozhodnutia by mal byť článok 43 ZFEÚ v spojení s článkom 218 ods. 9 ZFEÚ.

               2020/0282 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v rámci Dohovoru o zachovaní lososov v severnom Atlantickom oceáne, pokiaľ ide o žiadosť o pristúpenie k tomuto dohovoru, ktorú predložilo Spojené kráľovstvo, a o zrušení rozhodnutia (EÚ) 2019/937

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohovor o zachovaní lososov v severnom Atlantickom oceáne
                  10
                (ďalej len „dohovor NASCO“) bol schválený rozhodnutím Rady 82/886/EHS
                  11
                a nadobudol platnosť 1. októbra 1983.

               (2)Dohovor NASCO sa v súčasnosti vzťahuje na Spojené kráľovstvo preto, že Únia je zmluvnou stranou uvedeného dohovoru.

               (3)Podľa článku 17 ods. 3 dohovoru NASCO môže k uvedenému dohovoru pristúpiť so súhlasom rady Organizácie pre zachovanie lososov v severnom Atlantickom oceáne zriadenej dohovorom NASCO každý štát, ktorý vykonáva rybolovnú právomoc v severnom Atlantickom oceáne alebo je štátom pôvodu populácií lososa.

               (4)Rada prijala 27. mája 2019 rozhodnutie (EÚ) 2019/937
                  12
                o pozícii, ktorá sa má v mene Európskej únie zaujať v rámci dohovoru NASCO, pokiaľ ide o žiadosť Spojeného kráľovstva o pristúpenie k dohovoru. Toto rozhodnutie bolo v prospech pristúpenia Spojeného kráľovstva k dohovoru NASCO, ale súhlas sa mal udeliť od chvíle, keď sa na Spojené kráľovstvo prestane uplatňovať právo Únie.

               (5)V súlade s článkom 129 ods. 4 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu môže Spojené kráľovstvo počas prechodného obdobia dojednávať, podpisovať a ratifikovať medzinárodné dohody, ktoré uzaviera samostatne v oblastiach výlučnej právomoci Únie, za predpokladu, že tieto dohody nenadobudnú platnosť ani sa nebudú uplatňovať počas prechodného obdobia, pokiaľ to Únia nepovolí. Podmienky a postup udeľovania takýchto povolení sa stanovujú v rozhodnutí Rady (EÚ) 2020/135
                  13
               .

               (6)Listom z 3. apríla 2020 Spojené kráľovstvo oznámilo Európskej komisii svoj zámer vyjadriť súhlas s tým, že bude počas prechodného obdobia samostatne viazané dohovorom NASCO.

               (7)Vykonávacím rozhodnutím Rady (EÚ) 2020/XXX
                  14
                sa Spojenému kráľovstvu povoľuje, aby vyjadrilo svoj súhlas s tým, že bude samostatne viazané dohovorom NASCO, keďže sú splnené podmienky stanovené v článku 3 ods. 1 rozhodnutia (EÚ) 2020/135.

               (8)Podľa článku 66 Dohovoru Organizácie Spojených národov o morskom práve (UNCLOS)
                  15
                majú štáty, v ktorých riekach majú pôvod anadrómne druhy, hlavný záujem o takého populácie a zodpovednosť za ne. Štát pôvodu populácií anadrómnych rýb musí zabezpečiť ich ochranu tak, že prijme primerané regulačné opatrenia týkajúce sa rybolovu vo všetkých vodách od vonkajších hraníc jeho výlučnej hospodárskej zóny smerom k pevnine. Ak populácie anadrómnych rýb migrujú do vôd alebo cez vody od vonkajších hraníc výhradnej hospodárskej zóny iného štátu, než je štát pôvodu, smerom k pevnine, tento iný štát musí spolupracovať so štátom pôvodu na účely ochrany a riadenia týchto populácií.

               (9)Je v záujme Únie, aby Spojené kráľovstvo spolupracovalo v oblasti riadenia populácií lososa v plnom súlade s ustanoveniami dohovoru UNCLOS a Dohody Organizácie Spojených národov o uplatňovaní Dohovoru Organizácie Spojených národov o morskom práve z 10. decembra 1982 o ochrane a využívaní transzonálnych populácií rýb a populácií rýb migrujúcich na veľké vzdialenosti zo 4. augusta 1995
                  16
                („dohoda UNFSA“) alebo akejkoľvek inej medzinárodnej dohody či normy medzinárodného práva.

               (10)Na základe článku 66 dohovoru UNCLOS sú štáty pôvodu anadrómnych druhov a iné štáty, ktoré lovia tieto druhy, povinné prijať opatrenia na vykonávanie uvedeného článku. Takáto spolupráca sa môže dohodnúť v rámci regionálnych organizácií pre riadenie rybárstva.

               (11)Pristúpenie Spojeného kráľovstva k dohovoru NASCO umožní Spojenému kráľovstvu spolupracovať na potrebných ochranných a riadiacich opatreniach s náležitým ohľadom na práva, záujmy a povinnosti ostatných krajín a Únie a zabezpečiť, aby sa rybolovné činnosti vykonávali spôsobom, vďaka ktorému sa príslušné populácie lososa budú využívať udržateľne.

               (12)Pristúpenie Spojeného kráľovstva ešte pred uplynutím prechodného obdobia umožní Spojenému kráľovstvu plne vykonávať povinnosti vyplývajúce z dohovoru UNCLOS, pokiaľ ide o ochranné a riadiace opatrenia, ktoré sa začnú uplatňovať od okamihu, keď sa skončí prechodné obdobie a právo Únie sa naň prestane vzťahovať. Preto je v záujme Únie schváliť žiadosť Spojeného kráľovstva o pristúpenie k dohovoru NASCO.

               (13)V záujme jednoznačnosti a právnej istoty by sa rozhodnutie (EÚ) 2019/937 malo zrušiť,

               PRIJALA TOTO ROZHODNUTIE:

               Článok 1

               1.Pozícia, ktorá sa má zaujať v mene Únie v rade Organizácie pre zachovanie lososov v severnom Atlantickom oceáne (ďalej len „rada NASCO“) zriadenej Dohovorom o zachovaní lososov v severnom Atlantickom oceáne (ďalej len „dohovor NASCO“), je schváliť žiadosť Spojeného kráľovstva o pristúpenie k uvedenému dohovoru.

               2.Komisia je oprávnená hlasovať v rade NASCO o pristúpení Spojeného kráľovstva k dohovoru NASCO a o členstve Spojeného kráľovstva v Komisii pre západné Grónsko a v Komisii pre severovýchodný Atlantik.

               Článok 2

               Rozhodnutie (EÚ) 2019/937 sa zrušuje.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. ES L 378, 31.12.1982, s. 24.

                     (2)

                        Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 384I, 12.11.2019, s. 1).

                     (3)

                        Rozhodnutie Rady (EÚ) 2019/937 z 27. mája 2019 o pozícii, ktorá sa má v mene Európskej únie zaujať v rámci Dohovoru o zachovaní lososov v severnom Atlantickom oceáne, pokiaľ ide o žiadosť o pristúpenie k tomuto dohovoru, ktorú predložilo Spojené kráľovstvo, Ú. v. EÚ L 149, 7.6.2019, s. 61.

                     (4)

                        Rozhodnutie Rady (EÚ) 2020/135 z 30. januára 2020 o uzavretí Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 1).

                     (5)

                        Vykonávacie rozhodnutie Rady (EÚ) 2020/XXX z/zo [dátum] o udelení povolenia Spojenému kráľovstvu samostatne vyjadriť svoj súhlas s tým, že bude viazané určitými medzinárodnými dohodami, ktoré nadobudnú platnosť alebo sa budú uplatňovať počas prechodného obdobia v oblasti spoločnej rybárskej politiky Únie (Ú. v. EÚ L xxx, xxx, s. xxx).

                     (6)

                        Dohovor Organizácie Spojených národov o morskom práve (Ú. v. ES L 179, 23.6.1998, s. 3).

                     (7)

                        Ú. v. EÚ L 354, 28.12.2013, s. 22.

                     (8)

                        Dohoda o uplatňovaní ustanovení Dohovoru Organizácie Spojených národov o morskom práve z 10. decembra 1982 o ochrane a využívaní transzonálnych populácií rýb a populácií rýb migrujúcich na veľké vzdialenosti – Deklarácia o právomoci Európskeho spoločenstva – Interpretačné deklarácie (Ú. v. ES L 189, 3.7.1998, s. 17).

                     (9)

                        Rozsudok Súdneho dvora zo 7. októbra 2014, Nemecko/Rada, vec C-399/12, ECLI:EU:C:2014:2258, body 61 až 64.

                     (10)

                        Ú. v. ES L 378, 31.12.1982, s. 25.

                     (11)

                        Rozhodnutie Rady 82/886/EHS z 13. decembra 1982 o uzavretí Dohovoru o zachovaní lososov v severnom Atlantickom oceáne (Ú. v. ES L 378, 31.12.1982, s. 24).

                     (12)

                        Rozhodnutie Rady (EÚ) 2019/937 z 27. mája 2019 o pozícii, ktorá sa má v mene Európskej únie zaujať v rámci Dohovoru o zachovaní lososov v severnom Atlantickom oceáne, pokiaľ ide o žiadosť o pristúpenie k tomuto dohovoru, ktorú predložilo Spojené kráľovstvo, Ú. v. EÚ L 149, 7.6.2019, s. 61.

                     (13)

                        Rozhodnutie Rady (EÚ) 2020/135 z 30. januára 2020 o uzavretí Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 1).

                     (14)

                        Vykonávacie rozhodnutie Rady (EÚ) 2020/XXX z/zo [dátum] o udelení povolenia Spojenému kráľovstvu samostatne vyjadriť svoj súhlas s tým, že bude viazané určitými medzinárodnými dohodami, ktoré nadobudnú platnosť alebo sa budú uplatňovať počas prechodného obdobia v oblasti spoločnej rybárskej politiky Únie (Ú. v. EÚ L xxx, xxx, s. xxx).

                     (15)

                        Ú. v. ES L 179, 23.6.1998, s. 3.

                     (16)

                        Ú. v. ES L 189, 3.7.1998, s. 14.


               EURÓPSKA KOMISIA
            V Bruseli23. 12. 2020
            COM(2020) 852 final
            2020/0378(COD)
            Návrh
            ROZHODNUTIE EURÓPSKEHO PARLAMENTU A RADY,
            ktorým sa mení rozhodnutie Rady 2008/971/ES, pokiaľ ide o rovnocennosť množiteľského materiálu lesných kultúr vyprodukovaného v Spojenom kráľovstve s takýmto materiálom vyprodukovaným v Únii
            (Text s významom pre EHP)

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               V rozhodnutí Rady 2008/971/ES sú stanovené pravidlá týkajúce sa rovnocennosti množiteľského materiálu lesných kultúr vyprodukovaného v tretích krajinách.

               Vzhľadom na to, že 1. februára 2020 Spojené kráľovstvo vystúpilo z Únie a 31. decembra 2020 sa skončí prechodné obdobie stanovené v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (dohoda o vystúpení), Spojené kráľovstvo predložilo Komisii žiadosť, aby bol množiteľský materiál lesných kultúr vyprodukovaný v Spojenom kráľovstve, ktorý spĺňa požiadavky smernice Rady 1999/105/ES, považovaný za rovnocenný.

               Spojené kráľovstvo transponovalo a účinne vykonávalo smernicu 1999/105/ES od jej prijatia.

               Informovalo Komisiu, že jeho príslušné právne predpisy, ktorými sa transponovala daná smernica, sa nezmenia a budú sa od 1. januára 2021 naďalej uplatňovať. Komisia preskúmala právne predpisy Spojeného kráľovstva a dospela k záveru, že množiteľský materiál lesných kultúr vyprodukovaný v Spojenom kráľovstve je rovnocenný s množiteľským materiálom lesných kultúr vyprodukovaným v Únii a spĺňajúcim požiadavky smernice 1999/105/ES, keďže poskytuje rovnaké záruky z hľadiska schvaľovania základného materiálu a opatrení prijatých na jeho produkciu s cieľom ich uvádzania na trh ako takýto materiál vyprodukovaný v Únii.

               •Súlad s existujúcimi ustanoveniami v tejto oblasti politiky

                  Ide o technické vykonávanie existujúcich požiadaviek, ktoré je v súlade s existujúcimi ustanoveniami v tejto oblasti politiky alebo v oblasti uvádzania osiva na trh.

               •Súlad s ostatnými politikami Únie

                  Tento návrh je v súlade s cieľmi obchodnej a poľnohospodárskej politiky Únie, pretože podporí obchod s množiteľským materiálom lesných kultúr, ktorý spĺňa požiadavky pravidiel Únie.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Právnym základom tohto aktu je článok 43 ods. 2 ZFEÚ, ktorým sa Európskemu parlamentu a Rade udeľuje právomoc zaviesť ustanovenia potrebné na dosiahnutie cieľov spoločnej poľnohospodárskej politiky.

               •Subsidiarita (v prípade inej ako výlučnej právomoci)

                  Požiadavky na množiteľský materiál lesných kultúr sú regulované na úrovni Únie. Aby sa zaručil voľný pohyb takéhoto materiálu dovezeného zo Spojeného kráľovstva na vnútornom trhu, je potrebné prijať opatrenia na úrovni Únie.

               •Proporcionalita

                  Je to jediná možná forma opatrení Únie na dosiahnutie vytýčeného cieľa.

               •Výber nástroja

                  Rozhodnutie je vhodným nástrojom na toto technické vykonávanie existujúcich požiadaviek.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Nevyžaduje sa žiadna samostatná konzultácia, keďže táto iniciatíva sa týka len technického vykonávania existujúcich pravidiel a ani v minulosti sa v rámci podobných iniciatív neuskutočnila samostatná konzultácia.

               •Získavanie a využívanie expertízy

                  Komisia vykonala právnu analýzu v spolupráci so Spojeným kráľovstvom. Spojené kráľovstvo transponovalo a vykonáva smernicu 1999/105/ES, ako aj súvisiace vykonávacie akty, a dodržiavalo ich požiadavky ešte pred svojím vystúpením z Únie. Spojené kráľovstvo informovalo Komisiu, že tieto právne predpisy sa nezmenia a budú sa od 1. januára 2021 naďalej uplatňovať.

               •Posúdenie vplyvu

                  Ide o rozhodnutie čisto technickej povahy, ktorým sa vykonávajú existujúce pravidlá, takže posúdenie vplyvu nie je potrebné.

               •Regulačná vhodnosť a zjednodušenie

                  Tento návrh nesúvisí s programom REFIT. Návrhom sa zachová obchod s množiteľským materiálom lesných kultúr medzi Spojeným kráľovstvom a Úniou. Vďaka rovnocennosti by sa teda zachovala kontinuálna ponuka vysokokvalitného osiva v Únii. Z návrhu nevyplývajú pre prevádzkovateľov žiadne náklady na účely súladu s predpismi. Na tento návrh sa neuplatňuje tzv. digitálna kontrola.

               •Základné práva

                  Neuplatňuje sa.

               4.VPLYV NA ROZPOČET

                  Žiaden

               5.INÉ PRVKY

               •Plány vykonávania, spôsob monitorovania, hodnotenia a podávania správ

                  Neuplatňuje sa.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

                  V rozhodnutí Rady 2008/971/ES sa stanovujú podmienky, za akých sa do Únie dováža množiteľský materiál lesných kultúr kategórií „identifikovaný zdroj“, „selektovaný“ a „kvalifikovaný“, vyprodukovaný v tretej krajine uvedenej v prílohe I. Uplatňuje sa za predpokladu, že sú splnené podmienky stanovené v prílohe II k danému rozhodnutiu a v smerniciach Rady 2000/29/ES a 2001/18/ES. Systémy schvaľovania a registrácie základného materiálu a následná produkcia množiteľského materiálu z tohto základného materiálu pod kontrolou orgánov tretej krajiny uvedených v prílohe I k danému rozhodnutiu alebo pod úradným dohľadom týchto orgánov, ktoré sa používajú v tretích krajinách zaradených do zoznamu v uvedenej prílohe, sa považujú za rovnocenné so systémami, ktoré používajú členské štáty v súlade so smernicou 1999/105/ES.

                  Jediným hmotnoprávnym ustanovením uvedeným v návrhu je doplnenie Spojeného kráľovstva do zoznamu krajín, v prípade ktorých Únia uznáva rovnocennosť množiteľského materiálu lesných kultúr, a najmä materiálu kategórií „identifikovaný zdroj“, „selektovaný“ a „kvalifikovaný“, s takýmto materiálom vyprodukovaným v Únii. Toto rozhodnutie bolo prijaté na základe preskúmania uplatniteľných právnych predpisov Spojeného kráľovstva, z ktorého bol vyvodený záver, že požiadavky týchto právnych predpisov, ako aj používaný systém sú rovnocenné s požiadavkami smernice 1999/105/ES a rozhodnutí Rady 2008/971/ES a poskytujú rovnaké záruky ako systém Únie.

                  Po doplnení Spojeného kráľovstva do zoznamu krajín v prílohe I k rozhodnutiu 2008/971 bude povolený dovoz množiteľského materiálu lesných kultúr zo Spojeného kráľovstva do Únie.

               2020/0378 (COD)

               Návrh

               ROZHODNUTIE EURÓPSKEHO PARLAMENTU A RADY,

               ktorým sa mení rozhodnutie Rady 2008/971/ES, pokiaľ ide o rovnocennosť množiteľského materiálu lesných kultúr vyprodukovaného v Spojenom kráľovstve s takýmto materiálom vyprodukovaným v Únii

               (Text s významom pre EHP)

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 43 ods. 2,

               so zreteľom na návrh Európskej komisie,

               po postúpení návrhu legislatívneho aktu národným parlamentom,

               so zreteľom na stanovisko Európskeho hospodárskeho a sociálneho výboru,

               konajúc v súlade s riadnym legislatívnym postupom,

               keďže:

               (1)V rozhodnutí Rady 2008/971/ES
                  1
                sú stanovené pravidlá týkajúce sa rovnocennosti množiteľského materiálu lesných kultúr vyprodukovaného v tretích krajinách.

               (2)Smernica Rady 1999/105/ES
                  2
                sa uplatňuje na uvádzanie množiteľského materiálu lesných kultúr na trh v Únii. Týka sa množiteľského materiálu tých druhov stromov a ich umelých hybridov, ktoré sú dôležité pre potreby lesníctva v celej Únii.

               (3)Spojené kráľovstvo transponovalo a účinne vykonáva smernicu Rady 1999/105/ES, ako aj súvisiace vykonávacie akty.

               (4)V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (dohoda o vystúpení), a najmä s jej článkom 126 a článkom 127 ods. 1, sa právo Únie, a teda aj smernica 1999/105/ES a rozhodnutie 2008/971/ES, uplatňuje na Spojené kráľovstvo a v Spojenom kráľovstve počas prechodného obdobia, ktoré sa skončí 31. decembra 2020.

               (5)Vzhľadom na koniec prechodného obdobia stanoveného v dohode o vystúpení Spojené kráľovstvo predložilo Komisii žiadosť, aby sa od 1. januára 2021 množiteľský materiál lesných kultúr vyprodukovaný v Spojenom kráľovstve považoval za rovnocenný s množiteľským materiálom lesných kultúr vyprodukovaným v Únii v súlade s príslušnými právnymi predpismi Únie.

               (6)Spojené kráľovstvo informovalo Komisiu, že jeho právne predpisy, ktorými sa transponovala smernica 1999/105/ES, sa nezmenia a budú sa od 1. januára 2021 naďalej uplatňovať.

               (7)Komisia preskúmala príslušné právne predpisy Spojeného kráľovstva. Dospela k záveru, že množiteľský materiál lesných kultúr, najmä materiál kategórií „identifikovaný zdroj“, „selektovaný“ a „kvalifikovaný“, ktorý je vyprodukovaný v Spojenom kráľovstve, je rovnocenný s množiteľským materiálom lesných kultúr vyprodukovaným v Únii a spĺňajúcim požiadavky smernice 1999/105 a podmienky prílohy II k rozhodnutiu 2008/971/ES, keďže poskytuje rovnaké záruky z hľadiska schvaľovania základného materiálu a opatrení prijatých na jeho produkciu s cieľom uvádzania na trh ako takýto materiál vyprodukovaný v Únii.

               (8)Preto je vhodné uznať množiteľský materiál lesných kultúr vyprodukovaný v Spojenom kráľovstve za rovnocenný s takýmto materiálom vyprodukovaným v Únii.

               (9)Spojené kráľovstvo by sa preto malo začleniť do prílohy I k rozhodnutiu 2008/971/ES bez toho, aby bolo dotknuté uplatňovanie práva Únie na Spojené kráľovstvo a v Spojenom kráľovstve v súvislosti so Severným Írskom v súlade s článkom 5 ods. 4 Protokolu o Írsku/Severnom Írsku k dohode o vystúpení v spojení s prílohou 2 k uvedenému protokolu.

               (10)Rozhodnutie 2008/971/ES by sa preto malo zodpovedajúcim spôsobom zmeniť.

               (11)Keďže prechodné obdobie stanovené v dohode o vystúpení sa skončí 31. decembra 2020, toto rozhodnutie by sa malo uplatňovať od 1. januára 2021,

               PRIJALI TOTO ROZHODNUTIE:

               Článok 1

               Zmeny rozhodnutia 2008/971/ES

               Príloha I k rozhodnutiu 2008/971/ES sa mení v súlade s prílohou k tomuto rozhodnutiu.

               Článok 2

               Nadobudnutie účinnosti a uplatňovanie

               Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

               Uplatňuje sa od 1. januára 2021.

               Článok 3

               Adresáti

               Toto rozhodnutie je určené členským štátom.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Rozhodnutie Rady 2008/971/ES zo 16. decembra 2008 o rovnocennosti množiteľského materiálu lesných kultúr produkovaného v tretích krajinách (Ú. v. EÚ L 345, 23.12.2008, s. 83).

                     (2)

                        Smernica Rady 1999/105/ES z 22. decembra 1999 o uvádzaní množiteľského materiálu lesných kultúr na trh (Ú. v. ES L 11, 15.1.2000, s. 17).

    ---documentbreak---

               EURÓPSKA KOMISIA
            V Bruseli23. 12. 2020
            COM(2020) 852 final
            PRÍLOHA
            k
            návrhuROZHODNUTIA EURÓPSKEHO PARLAMENTU A RADY,
            ktorým sa mení rozhodnutie Rady 2008/971/ES, pokiaľ ide o rovnocennosť množiteľského materiálu lesných kultúr vyprodukovaného v Spojenom kráľovstve s takýmto materiálom vyprodukovaným v Únii

               PRÍLOHA

               V prílohe I k rozhodnutiu 2008/971/ES sa tabuľka mení takto:

               1.Medzi položky „CH“ a „NO“ sa vkladá táto položka:

                        „GB**

                        Department for Environment, Food and Rural Affairs (DEFFRA)

                        Varieties and Seeds Policy

                        Eastbrook, Shaftesbury Road

                        Cambridge CB2 8DR

               ___________________________

               (**) V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na Spojené kráľovstvo nezahŕňajú na účely tejto prílohy Severné Írsko.“

               2.Poznámka pod čiarou (*) sa nahrádza takto:

               „(*) CA – Kanada, CH – Švajčiarsko, GB – Spojené kráľovstvo, NO – Nórsko, RS – Srbsko, TR – Turecko, US – Spojené štáty.“


               EURÓPSKA KOMISIA
            V Bruseli23. 12. 2020
            COM(2020) 853 final
            2020/0379(COD)
            Návrh
            ROZHODNUTIE EURÓPSKEHO PARLAMENTU A RADY,
            ktorým sa menia rozhodnutia Rady 2003/17/ES a 2005/834/ES, pokiaľ ide o rovnocennosť inšpekcií v teréne a rovnocennosť kontrol metód udržiavacieho šľachtenia odrôd druhov poľnohospodárskych rastlín vykonávaných v Spojenom kráľovstve
            (Text s významom pre EHP)

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Rozhodnutím Rady 2003/17/ES
                  1
                sa v prípade určitých tretích krajín uznáva rovnocennosť inšpekcií v teréne a produkcie osiva určitých druhov, ktoré sa vykonávajú na základe smerníc 66/401/EHS, 66/402/EHS, 2002/54/ES, 2002/55/ES a 2002/57/ES. Vnútroštátne predpisy týkajúce sa osiva zozberaného a kontrolovaného v uvedených krajinách poskytujú z hľadiska vlastností osiva a spôsobov jeho testovania na účely identifikácie osiva, označovania a kontroly rovnaké záruky ako ustanovenia týkajúce sa osiva zozberaného a kontrolovaného v Európskej únii.

               Spojené kráľovstvo predložilo Komisii žiadosť o vyhlásenie svojho osiva krmovín, obilnín, repy a olejnatých a priadnych rastlín za rovnocenné v súlade s rozhodnutím 2003/17/ES.

               Komisia preskúmala uplatniteľné právne predpisy Spojeného kráľovstva. Dospelo sa k záveru, že platné požiadavky a zavedený systém sú rovnocenné s požiadavkami Únie a poskytujú rovnaké záruky ako systém Únie.

               Preto je vhodné uznať osivo Spojeného kráľovstva za rovnocenné s príslušným osivom zozberaným, vyprodukovaným a kontrolovaným v Únii.

               V zmysle smerníc 66/401/EHS, 66/402/EHS, 2002/54/ES, 2002/55/ES a 2002/57/ES Spojené kráľovstvo predložilo Komisii aj žiadosť o uznanie rovnocennosti kontrol metód udržiavacieho šľachtenia odrôd vykonávaných v Spojenom kráľovstve.

               Komisia preskúmala príslušné právne predpisy Spojeného kráľovstva a ich rovnocennosť s ustanoveniami týkajúcimi sa udržiavacieho šľachtenia odrôd podľa smerníc 66/401/EHS, 66/402/EHS, 2002/53/ES, 2002/54/ES, 2002/55/ES a 2002/57/ES. Dospela k záveru, že kontroly metód udržiavacieho šľachtenia týchto odrôd vykonané v Spojenom kráľovstve poskytujú rovnaké záruky ako kontroly vykonávané v členských štátoch.

               Preto je vhodné uznať rovnocennosť úradných kontrol metód udržiavacieho šľachtenia odrôd, ktoré upravujú uvedené smernice, v Spojenom kráľovstve.

               •Súlad s existujúcimi ustanoveniami v tejto oblasti politiky

                  Ide o technické vykonávanie existujúcich požiadaviek, ktoré je v súlade s existujúcimi ustanoveniami v tejto oblasti politiky alebo v oblasti uvádzania osiva na trh.

               •Súlad s ostatnými politikami Únie

                  Tento návrh je v súlade s cieľmi obchodnej a poľnohospodárskej politiky Únie, pretože podporí obchod s osivom, ktoré spĺňa požiadavky pravidiel Únie.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Právnym základom tohto aktu je článok 43 ods. 2 ZFEÚ, ktorým sa Európskemu parlamentu a Rade udeľuje právomoc zaviesť ustanovenia potrebné na dosiahnutie cieľov spoločnej poľnohospodárskej politiky.

               •Subsidiarita (v prípade inej ako výlučnej právomoci)

                  Požiadavky na osivo sú regulované na úrovni Únie. Aby sa zaručil voľný pohyb osiva dovezeného zo Spojeného kráľovstva na vnútornom trhu, je potrebné prijať opatrenia na úrovni Únie.

               •Proporcionalita

                  Je to jediná možná forma opatrení Únie na dosiahnutie vytýčeného cieľa.

               •Výber nástroja

                  Rozhodnutie je vhodným nástrojom na toto technické vykonávanie existujúcich požiadaviek.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa

               •Konzultácie so zainteresovanými stranami

                  Členské štáty boli informované a konzultovalo sa s nimi v Stálom výbore pre rastliny, zvieratá, potraviny a krmivá. Nevyžaduje sa žiadna samostatná konzultácia, keďže táto iniciatíva sa týka len technického vykonávania existujúcich pravidiel a ani v minulosti sa v rámci podobných iniciatív neuskutočnila samostatná konzultácia.

               •Získavanie a využívanie expertízy

                  Komisia vykonala právnu analýzu v spolupráci so Spojeným kráľovstvom. Spojené kráľovstvo transponovalo a vykonáva uvedené smernice a dodržiavalo ich ešte pred svojím vystúpením z Únie. Spojené kráľovstvo informovalo Komisiu, že tieto právne predpisy sa nezmenia a budú sa od 1. januára 2021 naďalej uplatňovať.

               •Posúdenie vplyvu

                  Ide o rozhodnutie čisto technickej povahy, ktorým sa vykonávajú existujúce pravidlá, takže posúdenie vplyvu nie je potrebné.

               •Regulačná vhodnosť a zjednodušenie

                  Tento návrh nesúvisí s programom REFIT. Návrhom sa zachová obchod s poľnohospodárskymi osivami medzi Spojeným kráľovstvom a Úniou. Vďaka rovnocennosti by sa teda zachovala kontinuálna ponuka vysokokvalitného osiva v Únii. Z návrhu nevyplývajú pre prevádzkovateľov žiadne náklady na účely súladu s predpismi. Na tento návrh sa neuplatňuje tzv. digitálna kontrola.

               •Základné práva

                  Neuplatňuje sa

               4.VPLYV NA ROZPOČET

                  Žiaden

               5.INÉ PRVKY

               •Plány vykonávania, spôsob monitorovania, hodnotenia a podávania správ

                  Neuplatňuje sa

               •Vysvetľujúce dokumenty (v prípade smerníc)

                  Neuplatňuje sa

               •Podrobné vysvetlenie konkrétnych ustanovení návrhu

                  Jediným hmotnoprávnym ustanovením uvedeným v návrhu je doplnenie Spojeného kráľovstva do zoznamu krajín, v prípade ktorých sa uznáva rovnocennosť inšpekcií v teréne a udržiavacieho šľachtenia druhov v súvislosti s množiteľským porastom na produkciu osiva obilnín a rovnocennosť vyprodukovaného osiva. Vychádza sa z preskúmania uplatniteľných právnych predpisov Spojeného kráľovstva a zo záveru, že jeho požiadavky a zavedený systém poskytujú rovnaké záruky ako systém Únie. Po doplnení Spojeného kráľovstva do uvedeného zoznamu bude povolený dovoz osiva zo Spojeného kráľovstva do Únie, ako aj udržiavacie šľachtenie príslušných odrôd v danej krajine.

               2020/0379 (COD)

               Návrh

               ROZHODNUTIE EURÓPSKEHO PARLAMENTU A RADY,

               ktorým sa menia rozhodnutia Rady 2003/17/ES a 2005/834/ES, pokiaľ ide o rovnocennosť inšpekcií v teréne a rovnocennosť kontrol metód udržiavacieho šľachtenia odrôd druhov poľnohospodárskych rastlín vykonávaných v Spojenom kráľovstve

               (Text s významom pre EHP)

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 43 ods. 2,

               so zreteľom na návrh Európskej komisie,

               po postúpení návrhu legislatívneho aktu národným parlamentom,

               so zreteľom na stanovisko Európskeho hospodárskeho a sociálneho výboru
                  2
               ,

               konajúc v súlade s riadnym legislatívnym postupom,

               keďže:

               (1)Rozhodnutím Rady 2003/17/ES
                  3
                sa stanovuje, že inšpekcie v teréne týkajúce sa určitého množiteľského porastu na produkciu osiva vykonávané v tretích krajinách uvedených v prílohe sa za určitých podmienok majú považovať za rovnocenné s inšpekciami v teréne vykonávanými v súlade s právnymi predpismi Únie a že za istých podmienok sa osivo určitých druhov vyprodukované v týchto krajinách má považovať za rovnocenné s osivom vyprodukovaným v súlade s právnymi predpismi Únie.

               (2)Rozhodnutím Rady 2005/834/ES
                  4
                sa stanovujú pravidlá týkajúce sa rovnocennosti kontrol metód udržiavacieho šľachtenia odrôd vykonávaných v niektorých tretích krajinách. Okrem toho sa ním stanovuje, že úradné kontroly metód udržiavacieho šľachtenia odrôd, ktoré v tretích krajinách vykonávajú orgány uvedené v prílohe k danému rozhodnutiu, poskytujú v prípade druhov, na ktoré sa vzťahujú smernice uvedené pre jednotlivé krajiny, tie isté záruky ako kontroly vykonávané v členských štátoch.

               (3)Spojené kráľovstvo transponovalo a účinne vykonáva smernice Rady 66/401/EHS
                  5
               , 66/402/EHS
                  6
               , 2002/53/ES
                  7
               , 2002/54/ES
                  8
               , 2002/55/ES
                  9
                a 2002/57/ES
                  10
               , ako aj súvisiace vykonávacie akty. V uvedených aktoch sa stanovujú pravidlá, na základe ktorých sa danými smernicami Rady uznáva príslušná rovnocennosť.

               (4)V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (dohoda o vystúpení), a najmä s jej článkom 126 a článkom 127 ods. 1, sa právo Únie, a teda aj rozhodnutia 2003/17/ES a 2005/834/ES, uplatňuje na Spojené kráľovstvo a v Spojenom kráľovstve počas prechodného obdobia, ktoré sa končí 31. decembra 2020.

               (5)Vzhľadom na koniec prechodného obdobia stanoveného v dohode o vystúpení Spojené kráľovstvo predložilo Komisii žiadosť, aby sa od 1. januára 2021 osivo krmovín, osivo obilnín, osivo repy, osivo priadnych rastlín a osivo olejnín vyprodukované v Spojenom kráľovstve považovalo za rovnocenné s osivom krmovín, osivom obilnín, osivom repy, osivom priadnych rastlín a osivom olejnín vyprodukovaným v Únii a spĺňajúcim požiadavky smerníc 66/401/EHS, 66/402/EHS, 2002/54/ES, 2002/55/ES a 2002/57/ES.

               (6)Spojené kráľovstvo požiadalo aj o uznanie rovnocennosti kontrol metód udržiavacieho šľachtenia odrôd vykonávaných v Spojenom kráľovstve podľa uvedených smerníc, ako aj podľa smernice 2002/53/ES.

               (7)Spojené kráľovstvo informovalo Komisiu, že jeho právne predpisy, ktorými sa transponovali uvedené smernice, sa nezmenia a budú sa od 1. januára 2021 naďalej uplatňovať.

               (8)Komisia preskúmala príslušné právne predpisy Spojeného kráľovstva a ich rovnocennosť s požiadavkami Únie a dospela k záveru, že inšpekcie v teréne týkajúce sa množiteľského porastu na produkciu osiva sa vykonávajú primerane a spĺňajú podmienky prílohy II k rozhodnutiu 2003/17/ES a príslušné požiadavky smerníc 66/401/EHS, 66/402/EHS, 2002/54/ES a 2002/57/ES.

               (9)Preto je vhodné uznať rovnocennosť inšpekcií v teréne vykonávaných v súvislosti s daným osivom vyprodukovaným v Spojenom kráľovstve a úradne certifikovaným jeho orgánmi, aby sa po skončení prechodného obdobia zabránilo zbytočnému narušeniu obchodu.

               (10)Komisia preskúmala príslušné právne predpisy Spojeného kráľovstva a ich rovnocennosť s ustanoveniami týkajúcimi sa metód udržiavacieho šľachtenia odrôd podľa smerníc 2002/53/ES a 2002/55/ES. Dospela k záveru, že kontroly metód udržiavacieho šľachtenia takýchto odrôd vykonávané v Spojenom kráľovstve poskytujú rovnaké záruky ako kontroly vykonávané členskými štátmi.

               (11)Preto je vhodné uznať rovnocennosť kontrol metód udržiavacieho šľachtenia odrôd, ktoré sú upravené smernicami 66/401/EHS, 66/402/EHS, 2002/53/ES, 2002/54/ES, 2002/55/ES a 2002/57/ES a ktoré sa vykonávajú v Spojenom kráľovstve.

               (12)Spojené kráľovstvo by sa preto malo začleniť do prílohy I k rozhodnutiu 2003/17/ES a do prílohy k rozhodnutiu 2005/834/ES bez toho, aby bolo dotknuté uplatňovanie práva Únie na Spojené kráľovstvo a v Spojenom kráľovstve v súvislosti so Severným Írskom v súlade s článkom 5 ods. 4 Protokolu o Írsku/Severnom Írsku k dohode o vystúpení v spojení s prílohou 2 k uvedenému protokolu.

               (13)Rozhodnutia 2003/17/ES a 2005/834/ES by sa preto mali zodpovedajúcim spôsobom zmeniť.

               (14)Keďže prechodné obdobie stanovené v dohode o vystúpení sa skončí 31. decembra 2020, toto rozhodnutie by sa malo uplatňovať od 1. januára 2021,

               PRIJALI TOTO ROZHODNUTIE:

               Článok 1

               Zmeny rozhodnutí 2003/17/ES a 2005/834/ES

               1.Príloha I k rozhodnutiu 2003/17/ES sa mení v súlade s bodom 1 prílohy k tomuto rozhodnutiu.

               2.Príloha k rozhodnutiu 2005/834/ES sa mení v súlade s bodom 2 prílohy k tomuto rozhodnutiu.

               Článok 2

               Nadobudnutie účinnosti a dátum začatia uplatňovania

               Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

               Toto rozhodnutie sa uplatňuje od 1. januára 2021.

               Článok 3

               Adresáti

               Toto rozhodnutie je určené členským štátom.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Rozhodnutie Rady 2003/17/ES zo 16. decembra 2002 o rovnocennosti terénnych inšpekcií uskutočňovaných v tretích krajinách na množiteľskom poraste pre produkciu osiva a o rovnocennosti osiva vyprodukovaného v tretích krajinách (Ú. v. ES L 8, 14.1.2003, s. 10).

                     (2)

                        Ú. v. EÚ C, , s. .

                     (3)

                        Rozhodnutie Rady 2003/17/ES zo 16. decembra 2002 o rovnocennosti terénnych inšpekcií uskutočňovaných v tretích krajinách na množiteľskom poraste pre produkciu osiva a o rovnocennosti osiva vyprodukovaného v tretích krajinách (Ú. v. ES L 8, 14.1.2003, s. 10).

                     (4)

                        Rozhodnutie Rady 2005/834/ES z 8. novembra 2005 o rovnocennosti kontrol postupov na udržiavanie odrôd vykonávaných v niektorých tretích krajinách a o zmene a doplnení rozhodnutia 2003/17/ES (Ú. v EÚ L 312, 29.11.2005, s. 51).

                     (5)

                        Smernica Rady 66/401/EHS zo 14. júna 1966 o uvádzaní osiva krmovín na trh (Ú. v. ES L 125, 11.7.1966, s. 2298).

                     (6)

                        Smernica Rady 66/402/EHS zo 14. júna 1966 týkajúca sa obchodovania s osivom obilnín (Ú. v. ES L 125, 11.7.1966, s. 2309).

                     (7)

                        smernica Rady 2002/53/ES z 13. júna 2002 o spoločnom katalógu odrôd poľnohospodárskych
                           rastlinných druhov, (Ú. v. ES L 193, 20.7.2002, s. 1).

                     (8)

                        Smernica Rady 2002/54/ES z 13. júna 2002 o obchodovaní s osivom repy (Ú. v. ES L 193, 20.7.2002, s. 12).

                     (9)

                        Smernica Rady 2002/55/ES z 13. júna 2002 o obchodovaní s osivom zelenín (Ú. v. ES L 193, 20.7.2002, s. 33).

                     (10)

                        Smernica Rady 2002/57/ES z 13. júna 2002 o obchodovaní s osivom olejnín a priadnych rastlín (Ú. v. ES L 193, 20.7.2002, s. 74).

    ---documentbreak---

               EURÓPSKA KOMISIA
            V Bruseli23. 12. 2020
            COM(2020) 853 final
            PRÍLOHA
            k
            návrhu rozhodnutia Európskeho parlamentu a Rady,
            ktorým sa menia rozhodnutia Rady 2003/17/ES a 2005/834/ES, pokiaľ ide o rovnocennosť inšpekcií v teréne a rovnocennosť kontrol metód udržiavacieho šľachtenia odrôd druhov poľnohospodárskych rastlín vykonávaných v Spojenom kráľovstve

               PRÍLOHA

               1.V prílohe I k rozhodnutiu 2003/17/ES sa tabuľka mení takto:

               1.Medzi položky „CL“ a „IL“ sa vkladá táto položka:

                        „GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/EHS 66/402/EHS 2002/54/ES

                        2002/57/ES

               _____________________

               (**)V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na Spojené kráľovstvo nezahŕňajú na účely tejto prílohy Severné Írsko.“

               2.V poznámke pod čiarou (*) sa medzi „CL – Čile“ a „IL – Izrael“ vkladá tento text:

               „GB – Spojené kráľovstvo“.

               2.V prílohe k rozhodnutiu 2005/834/ES sa tabuľka mení takto:

               1.Medzi položky „CS“ a „IL“ sa vkladá táto položka:

                        „GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/EHS 66/402/EHS 2002/54/ES

                        2002/55/ES

                        2002/57/ES

               _____________________

               (**)V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na Spojené kráľovstvo nezahŕňajú na účely tejto prílohy Severné Írsko.“

               2.V poznámke pod čiarou (*) sa medzi „CS – Srbsko a Čierna Hora“ a „IL – Izrael“ vkladá tento text:

                  „GB – Spojené kráľovstvo“.